P6_TA(2006)0465

Tibet

Resolucija Evropskega parlamenta o Tibetu

Evropski parlament,

- ob upoštevanju svoje predhodne resolucije o Tibetu in položaju v zvezi s človekovimi pravicami na Kitajskem,

- ob upoštevanju svoje resolucije z dne 7. septembra 2006 o odnosih med Evropsko unijo in Kitajsko [1],

- ob upoštevanju nezadostnega napredka v dialogu na temo človekovih pravic med EU in Kitajsko;

- ob upoštevanju Osnovnih načel o uporabi sile in strelnega orožja s strani uslužbencev organov pregona, sprejetih na devetem kongresu Združenih narodov o preprečevanju kaznivih dejanj in ravnanju s storilci v Havani, Kuba, med 27. avgustom in 7. septembrom 1990,

- ob upoštevanju Mednarodnega pakta ZN o državljanskih in političnih pravicah;

- ob upoštevanju Konvencije ZN o otrokovih pravicah,

- ob upoštevanju člena 115(5) svojega Poslovnika,

A. ker je 30. septembra 2006 več kot 70 Tibetancev poskušalo prečkati ledeniški gorski prelaz Nangpa v himalajski regiji Tibeta, približno dve uri hoda od nepalske meje, da bi v Nepalu zaprosili za status begunca;

B. ker so kitajske ljudske oborožene policijske sile proti načelom mednarodnega prava streljala na tiste neoborožene tibetanske civiliste, med katerimi so bile ženske in otroci; ker video in fotografski posnetki incidenta kažejo, da se tibetanska skupina, ki se je počasi odmikala od kitajskih sil, ki so nanjo streljale, tem ni približevala niti zanje ni predstavljala grožnjo;

C. ker je bila med streljanjem kitajskih ljudskih oboroženih policijskih sil ubita sedemnajstletna nuna Kelsang Namtso; ker nepotrjeni očividci pričajo o več kot eni smrti; ker je bila skupina Tibetancev, vključno z otroki, po ponovnem begu aretirana;

D. ker je kitajska državna tiskovna agencija Šinhua poročala o incidentu v tej regiji kot o samoobrambi kljub video in fotografskim posnetkom, ki kažejo nasprotno; ker kitajske oblasti doslej še niso uradno potrdile, da se je na gorskem prelazu Nangpa zgodil incident, niti da so kitajske sile koga ubile;

E. ker so bili od septembra 2002 ponovno navezani formalni stiki med kitajskimi oblastmi in predstavniki dalajlame, da bi vzpostavili vzajemno predanost in zaupanje;

F. ker je v zadnjih letih kljub stikom in pomenu, ki ga tem sestankom pripisujejo osrednje kitajske oblasti, pogosto prihajalo do zlorab in kršitev človekovih pravic tibetanskega prebivalstva in predvsem tibetanskih menihov;

1. obsoja prekomerno uporabo sile kitajskih ljudskih oboroženih policijskih sil s streljanjem na neoborožene tibetanske civiliste, tudi na otroke;

2. ostro obsoja umor civilistke, mlajše od 18 let, ki je po mednarodnem pravu obravnavana še kot otrok;

3. izraža osuplost nad zaporno kaznijo, izrečeno tibetanskim civilistom, med katerimi je 9 otrok;

4. poziva kitajske oblasti, naj zagotovijo, da se v priporu ne bo slabo ravnalo z med incidentom pridržanimi Tibetanci ter da se bodo upoštevali mednarodni standardi človekovih pravic in humanitarnega prava;

5. poziva kitajske oblasti, naj nemudoma izpustijo vse otroke, ki so jih pridržale po incidentu,

6. poziva kitajske oblasti, naj izvedejo podrobno preiskavo dogodkov na gorskem prelazu Nangpa in zagotovijo, da bodo odgovorni za zločine sodno preganjani;

7. poziva Svet in Komisijo, naj s pomočjo svojih predstavnikov v Nepalu natančno spremljata razmere tistih Tibetancev iz skupine, ki so dosegli Nepal, in da to vprašanje v okviru dialoga med EU in Kitajsko o človekovih pravicah odločno predstavita kitajskim oblastem;

8. poziva Svet in Komisijo naj ponovno poudarita svoje stališče, da lahko samo dialog med vlado Ljudske republike Kitajske in predstavniki dalajlame pripomorejo k mirnemu in trajnostnemu sporazumnemu dogovoru o Tibetu,

9. poziva vlado Ljudske republike Kitajske, naj nadaljuje dialog s predstavniki dalajlame, da se izboljša spoštovanje verskih, kulturnih, jezikovnih in političnih pravic v avtonomni regiji Tibet;

10. naroči svojemu predsedniku, naj to resolucijo posreduje Svetu, Komisiji, generalnemu sekretarju Združenih narodov in vladi Ljudske republike Kitajske.

[1] Sprejeta besedila, P6_TA(2006)0346.

--------------------------------------------------